**ΣΕΞΟΥΑΛΙΚΗ ΔΙΑΠΑΙΔΑΓΩΓΗΣΗ ΣΤΑ ΣΧΟΛΕΙΑ**

**Α. ΕΙΣΑΓΩΓΗ 1**

**Β. ΝΟΜΙΚΟ ΠΛΑΙΣΙΟ 5**

**Β.1. ΣΥΜΒΑΣΗ ΓΙΑ ΤΑ ΔΙΚΑΙΩΜΑΤΑ ΤΟΥ ΠΑΙΔΙΟΥ και ΔΙΚΑΙΩΜΑ ΓΟΝΕΩΝ ΝΑ ΕΧΟΥΝ ΛΟΓΟ ΣΤΗΝ ΕΚΠΑΙΔΕΥΣΗ ΤΩΝ ΠΑΙΔΙΩΝ ΤΟΥΣ ΟΠΩΣ ΚΑΤΟΧΥΡΩΝΕΤΑΙ ΣΤΟ ΣΥΝΤΑΓΜΑ ΤΗΣ ΚΥΠΡΙΑΚΗΣ ΔΗΜΟΚΡΑΤΙΑΣ 5**

**Β.2. ΕΛΕΥΘΕΡΙΑ ΣΚΕΨΗΣ, ΣΥΝΕΙΔΗΣΗΣ ΚΑΙ ΘΡΗΣΚΕΙΑΣ ΕΝΤΟΣ ΤΟΥ ΔΗΜΟΣΙΟΥ ΣΧΟΛΕΙΟΥ-ΠΑΙΔΑΓΩΓΙΚΟ ΠΛΑΙΣΙΟ 10**

**Γ. ΠΡΟΒΛΗΜΑΤΙΣΜΟΙ 13**

**Γ.1. ΔΥΣΚΟΛΙΕΣ ΑΝΑΦΟΡΙΚΑ ΜΕ ΤΗ ΔΙΔΑΣΚΑΛΙΑ ΤΟΥ ΣΥΓΚΕΚΡΙΜΕΝΟΥ ΜΑΘΗΜΑΤΟΣ 13**

**Γ.2. ΡΟΛΟΣ ΤΩΝ ΓΟΝΕΩΝ ΚΑΙ ΤΟΥ ΕΚΠΑΙΔΕΥΤΙΚΟΥ ΣΥΣΤΗΜΑΤΟΣ 15**

**Γ.3. ΝΟΜΙΚΕΣ ΡΥΘΜΙΣΕΙΣ ΠΟΥ ΝΑ ΚΑΛΥΠΤΟΥΝ ΤΗΝ ΔΙΔΑΣΚΑΛΙΑ ΤΗΣ ΣΕΞΟΥΑΛΙΚΗΣ ΔΙΑΠΑΙΔΑΓΩΓΗΣΗΣ 17**

**Δ. ΕΙΣΗΓΗΣΕΙΣ 21**

**Ε. ΒΙΒΛΙΟΓΡΑΦΙΑ 23**

# Α. ΕΙΣΑΓΩΓΗ

Η παρούσα γνωμάτευση έχει ολοκληρωθεί κατόπιν αιτήματος μερίδας γονέων παιδιών που φοιτούν σε νηπιαγωγεία, δημοτικά, γυμνάσια και λύκεια, εν σχέση με την ένταξη της σεξουαλικής αγωγής σε όλες τις βαθμίδες της εκπαίδευσης. Ξεκαθαρίζεται ότι οι γονείς αυτοί αναγνωρίζουν την χρησιμότητα της εισαγωγής της σεξουαλικής διαπαιδαγώγησης στην εκπαίδευση αλλά διαφωνούν με τον τρόπο που αυτή εισήχθη τα τελευταία χρόνια. Συγκεκριμένα, διαφωνούν με το περιεχόμενο, τις ηλικίες των διδασκομένων και την ειδικότητα των διδασκόντων. Η διαφωνία τους πηγάζει από την ανησυχία τους για :

1. τον τρόπο με τον οποίο αντέδρασαν αρκετά παιδιά κατά ή μετά από τα μαθήματα σεξουαλικής αγωγής, ο οποίος σε κάποιες περιπτώσεις αγγίζει ή εμπίπτει στα όρια της σεξουαλικής παρενόχλησης (ψυχοσωματικά συμπτώματα).
2. τη γενική κατεύθυνση ενάσκησης της σεξουαλικότητας που δίνεται στα παιδιά με τη σεξουαλική αγωγή, η οποία συγκρούεται με το παραδοσιακό αξιακό σύστημα της κοινωνίας.

Λαμβάνοντας υπόψη τις ανησυχίες αυτές των γονέων, η γνωμάτευση έχει εστιαστεί επί τεσσάρων θεμάτων. Ειδικότερα αιτήθηκε όπως εξεταστεί:

*(Α) Κατά πόσον οι γονείς μπορούν με βάση την νομοθεσία να τοποθετηθούν εν σχέση με το περιεχόμενο και τον τρόπο διδασκαλίας της σεξουαλικής αγωγής. Ειδικότερα το κατά πόσον μπορεί να προστεθεί ή να αφαιρεθεί οτιδήποτε εν σχέση με το περιεχόμενο της διδακτέας ύλης, ή κατά πόσο θα μπορούσαν να επέμβουν στον τρόπο που διδάσκεται η σεξουαλική αγωγή και στο ποιοι διδάσκουν την σεξουαλική αγωγή στην εκπαίδευση ώστε να διδάσκεται πολύπλευρα, αλλά και σε ποιες ηλικίες μπορεί να διδάσκεται.*

*(Β) Κατά πόσον οι γονείς έχουν οποιοδήποτε ρόλο και θα έπρεπε να δίδεται η συγκατάθεσή τους για την υποχρεωτική συμμετοχή των παιδιών τους στο μάθημα της σεξουαλικής διαπαιδαγώγησης εφόσον αυτή παραμένει αντίθετη με τις αρχές τους και δε σέβεται το αξιακό τους σύστημα και κατά πόσον θα μπορούσε το ως άνω θέμα να ήταν επιλογή των ίδιων των παιδιών ανάλογα με το βαθμό ωριμότητας τους.*

*(Γ) Κατά πόσον οι εμπλεκόμενοι του εκπαιδευτικού συστήματος στη σεξουαλική αγωγή, συμπεριλαμβανομένων των διδασκόντων, των εντολέων τους και των ατόμων που κατήρτισαν το πλαίσιο, την ύλη και το περιεχόμενο των μαθημάτων, είναι υπόλογοι έναντι του Νόμου:*

*α) στις περιπτώσεις που παιδιά τα οποία παρακολούθησαν τα μαθήματα σεξουαλικής αγωγής, εκδήλωσαν συμπτώματα σεξουαλικής παρενόχλησης*

*(β) στις περιπτώσεις που παρέχουν ελλιπή ενημέρωση στα παιδιά, η οποία ενδεχομένως να τα οδηγήσει να προβούν σε πράξεις επιβλαβείς για την υγεία τους.*

***ΠΕΡΙΛΗΠΤΙΚΗ ΠΕΡΙΓΡΑΦΗ ΓΝΩΜΑΤΕΥΣΗΣ***

Όπως αναλυτικά τεκμηριώνεται στο Μέρος Β-Νομικό πλαίσιο :

1. Κρίνεται σημαντικό για κάθε θέμα που αφορά στα δικαιώματα των παιδιών, όπως είναι και η παροχή σεξουαλικής αγωγής, να δίνεται πρωτίστως προτεραιότητα στο συμφέρον του παιδιού, ενώ όπου είναι δυνατόν με βάση το σύνταγμα κατοχυρώνεται και το δικαίωμα των γονέων να έχουν λόγο στην εκπαίδευση του παιδιού τους.
2. Το να κατακρίνουμε εκ των προτέρων την επιφύλαξη και τον προβληματισμό μερίδας γονέων και την στάση μερίδας παιδιών με ιδιαίτερη σχέση με τη θρησκεία τα οποία νιώθουν άβολα με την παρακολούθηση του συγκεκριμένου μαθήματος, αλλά και τις οποιεσδήποτε απόψεις τους αναφορικά με την σεξουαλικότητά τους, αποτελεί κατάφωρη παραβίαση του δικαιώματος ελευθερίας της σκέψης, της συνείδησης και της θρησκείας.
3. Η Πολιτεία με τις αποφάσεις της θα πρέπει να σέβεται τις οιεσδήποτε θρησκευτικές αντιλήψεις των γονιών ακόμα και αν αυτές κρίνονται συντηρητικές καθώς το «σχολείο έχει ευθύνη να ενεργεί με διακριτικότητα και με απόλυτο σεβασμό στην αξιοπρέπεια του παιδιού». Γι’ αυτό κρίνεται απολύτως απαραίτητο η λήψη αποφάσεων που άπτονται της ηθικής διαπαιδαγώγησης των παιδιών να γίνεται μόνο μέσα από τη στενή συνεργασία της Πολιτείας με τους γονείς.
4. Η Επίτροπος Διοικήσεως σε Έκθεσή της για την θρησκευτική εκπαίδευση στο δημόσιο σχολείο, αναγνωρίζει το δικαίωμα των γονιών να ζητούν απαλλαγή του παιδιού τους από το μάθημα των Θρησκευτικών εάν και εφόσον θεωρούν ότι αυτό βρίσκεται σε σύγκρουση ή παραβιάζει τις δικές τους θρησκευτικές ή/και φιλοσοφικές πεποιθήσεις. Με το ίδιο σκεπτικό και εφαρμογή θα μπορούσε να ειδωθεί το θέμα της σεξουαλικής αγωγής. Το δικαίωμα για διατύπωση αιτήματος απαλλαγής από το μάθημα της σεξουαλικής αγωγής θα πρέπει να αναγνωρίζεται και στα ίδια τα παιδιά σε συνάρτηση με την ηλικία και το επίπεδο ωριμότητάς τους. Όπως σχετικά με τη θρησκευτική διαπαιδαγώγηση το σχολείο έχει ευθύνη, να ενεργεί με διακριτικότητα και με απόλυτο σεβασμό στην αξιοπρέπεια του παιδιού, χωρίς να υποχρεώνει το παιδί και τους γονείς του να αποκαλύπτουν οποιαδήποτε προσωπικά τους δεδομένα, έτσι και στη σεξουαλική διαπαιδαγώγηση η Πολιτεία έχει υποχρέωση να μπορεί να σεβαστεί τις ιδιαιτερότητες του κάθε παιδιού, ιδιαίτερα στις περιπτώσεις αυτές που ενδεχομένως μια ομαδική και σωρευτική παροχή συγκεκριμένων γνώσεων ενδέχεται να φέρει το παιδί σε συναισθηματικά αδιέξοδα και σύγχυση συνειδήσεως και ηθικών προβληματισμών.

Στο μέρος Γ προβάλλονται οι προβληματισμοί και τα κενά που παρατηρούνται σε σχέση με τη σεξουαλική διαπαιδαγώγηση στην εκπαίδευση

και

Στο μέρος Δ αναλύονται οι ασφαλιστικές δικλίδες και/ή προϋποθέσεις που είναι απαραίτητες ώστε η θέσπιση του ως άνω μαθήματος να μην αντίκειται στο υφιστάμενο νομικό πλαίσιο το οποίο το περιβάλλει, όπως είναι η

1. Πρόσληψη ειδικών επιστημόνων άριστα καταρτισμένων εκπαιδευτικών, κατάλληλα προετοιμασμένων και εκπαιδευμένων για τα θέματα της σεξουαλικής διαπαιδαγώγησης (βιολόγοι, εκπαιδευτικοί, ψυχολόγοι, νομικοἰ, κοινωνιολόγοι και θεολόγοι).
2. Αναθεώρηση της ύλης μέσα από τον διάλογο με οικογένεια, σχολείο, Εκκλησία, κοινωνικούς φορείς αγωγής και υγείας.
3. Καθιέρωση διαδικασίας για διαρκή ενημέρωση και επιμόρφωση των εμπλεκομένων εκπαιδευτικών σε θέματα σεξουαλικής αγωγής.
4. Παροχή δυνατότητας γονικής συναίνεσης αναφορικά στην συμμετοχή των παιδιών τους στο μάθημα, παρέχοντας παράλληλα εναλλακτικά εκπαίδευση των γονέων και συμβουλευτική με τα παιδιά.
5. Παροχή δυνατότητας συναίνεσης των παιδιών, ανάλογα με το βαθμό της ωριμότητας και της ηλικίας τους.
6. Δυνατότητα διαμόρφωσης και εφαρμογής ειδικών προγραμμάτων που να ανταποκρίνονται στον βαθμό ωριμότητας του κάθε παιδιού σε περιπτώσεις όπου δεν εξασφαλίζεται η συναίνεση παιδιού ή γονέα για συμμετοχή στο μάθημα.
7. Διασφάλιση της πολύπλευρης ενημέρωσης των παιδιών συμπεριλαμβανομένων και των νομικών και ηθικών πτυχών των θεμάτων που διδάσκονται.
8. Νομική ρύθμιση που να καλύπτει τη θέσπιση του συγκεκριμένου μαθήματος στα σχολεία δια μέσου θέσπισης ποινικού αδικήματος εντός του Ποινικού Κώδικα.

# Β. ΝΟΜΙΚΟ ΠΛΑΙΣΙΟ

## Β.1. ΣΥΜΒΑΣΗ ΓΙΑ ΤΑ ΔΙΚΑΙΩΜΑΤΑ ΤΟΥ ΠΑΙΔΙΟΥ και ΔΙΚΑΙΩΜΑ ΓΟΝΕΩΝ ΝΑ ΕΧΟΥΝ ΛΟΓΟ ΣΤΗΝ ΕΚΠΑΙΔΕΥΣΗ ΤΩΝ ΠΑΙΔΙΩΝ ΤΟΥΣ ΟΠΩΣ ΚΑΤΟΧΥΡΩΝΕΤΑΙ ΣΤΟ ΣΥΝΤΑΓΜΑ ΤΗΣ ΚΥΠΡΙΑΚΗΣ ΔΗΜΟΚΡΑΤΙΑΣ

Το δικαίωμα στην ελευθερία της σκέψης, της συνείδησης και της θρησκείας συνιστά θεμελιώδες ανθρώπινο δικαίωμα το οποίο περιλαμβάνεται στην **Οικουμενική Διακήρυξη των Ανθρωπίνων Δικαιωμάτων**. Το δικαίωμα αυτό διασφαλίζεται σε κάθε πρόσωπο, περιλαμβανομένων, βεβαίως, των παιδιών.

Η **Σύμβαση για τα Δικαιώματα του Παιδιού**, αποτελεί το πρώτο διεθνές κείμενο ανθρωπίνων δικαιωμάτων το οποίο κατοχυρώνει το δικαίωμα του ίδιου του παιδιού, ως αυτόνομης προσωπικότητας στην ελευθερία σκέψης, συνείδησης και θρησκείας.

Συγκεκριμένα, σύμφωνα με το **άρθρο 3** της Σύμβασης, όταν οι μεγάλοι παίρνουν αποφάσεις που αφορούν στα παιδιά, πρέπει να υπολογίζουν πριν από όλα το συμφέρον των παιδιών. Περαιτέρω, παρακάτω στο **άρθρο 5** δίνεται προτεραιότητα στις ευθύνες των γονέων ως προς την εκπαίδευση και την ανάπτυξη των ικανοτήτων των παιδιών καθώς ορίζεται ότι οι γονείς ή οι κηδεμόνες ενός παιδιού είναι υπεύθυνοι να το μεγαλώνουν έτσι ώστε να αναπτύσσονται οι ικανότητές του και να το βοηθούν να μάθει και να ασκεί τα δικαιώματά του. Ως εκ τούτου, κρίνεται απαραίτητο, για θέματα που άπτονται των δικαιωμάτων των παιδιών να λαμβάνεται υπόψη πρωτίστως το συμφέρον των παιδιών, ενώ απαραίτητη φαίνεται να είναι η συμμετοχή των γονέων στη λήψη σχετικών αποφάσεων.

Παρακάτω, στο **άρθρο 12** η Σύμβαση ορίζει ότι τα παιδιά έχουν δικαίωμα να εκφράζουν ελεύθερα τις απόψεις τους και οι μεγάλοι πρέπει να ακούν και να παίρνουν σοβαρά υπόψη τους τη γνώμη των παιδιών για θέματα που τα αφορούν, ανάλογα με την ηλικία και την ωριμότητά τους. Στο **άρθρο 13** ορίζεται ότι τα παιδιά έχουν δικαίωμα να αναζητούν, να μαθαίνουν και να μεταδίδουν πληροφορίες και ιδέες, και να εκφράζονται ελεύθερα, μέσα από τον γραπτό ή προφορικό λόγο, την τέχνη ή άλλους τρόπους, αρκεί να σέβονται τα δικαιώματα των άλλων. Στο **άρθρο 14** ρυθμίζεται το δικαίωμα της ελευθερίας της σκέψης και της θρησκείας καθώς κρίνεται ότι τα παιδιά έχουν δικαίωμα να σκέφτονται ελεύθερα και να πιστεύουν σε μια θρησκεία. Η ιδιωτική ζωή των παιδιών ρυθμίζεται επίσης στο **άρθρο 16** καθώς όπως ορίζεται, κανείς δεν μπορεί να επεμβαίνει αυθαίρετα ή παράνομα στην ιδιωτική ζωή, την οικογένεια, την κατοικία ή την αλληλογραφία ενός παιδιού, ούτε να προσβάλλει την τιμή και την υπόληψή του.

Σύμφωνα με το **άρθρο 17** της Σύμβασης τα παιδιά έχουν δικαίωμα να μαθαίνουν τι συμβαίνει γύρω τους από τα μέσα ενημέρωσης (εφημερίδες, ραδιόφωνο, τηλεόραση, ηλεκτρονικά μέσα). Η Πολιτεία πρέπει να ενθαρρύνει τα μέσα να διαδίδουν χρήσιμες πληροφορίες και να προστατεύουν τα παιδιά από ότι μπορεί να τα βλάψει.

Πολύ σημαντικός στην ανατροφή και την ανάπτυξη των παιδιών κρίνεται ο ρόλος των γονιών (**άρθρο 18**) ενώ ο ρόλος της Πολιτείας κρίνεται να είναι εξίσου σημαντικός, πλην όμως βοηθητικός στο ρόλο των γονιών. Συγκεκριμένα, στο **άρθρο 18** ορίζεται ότι οι γονείς ή οι κηδεμόνες ενός παιδιού έχουν τη ευθύνη της ανατροφής και της ανάπτυξής του. Η Πολιτεία πρέπει να τους βοηθά σε αυτή την αποστολή και να εξασφαλίζει τη δημιουργία υπηρεσιών φροντίδας για τα παιδιά μέσα κυρίως από την εκπαίδευση **(άρθρο 29).** Συγκεκριμένα, η εκπαίδευση πρέπει να βοηθάει τα παιδιά να αναπτύσσουν τις ικανότητες και την προσωπικότητά τους και να μαθαίνουν να σέβονται τα ανθρώπινα δικαιώματα, τους διαφορετικούς πολιτισμούς και το φυσικό περιβάλλον.

Το δικαίωμα των γονέων να έχουν λόγο στην εκπαίδευση των παιδιών τους κατοχυρώνεται και από το Σύνταγμα της Κυπριακής Δημοκρατίας. Συγκεκριμένα, στο  **άρθρο 20 το Σύνταγμα** προνοεί ότι: «Έκαστος έχει το δικαίωμα να εκπαιδεύηται και έκαστον άτομον ή ίδρυμα έχει το δικαίωμα να παρέχη εκπαίδευσιν τηρουμένων των διατυπώσεων, όρων και περιορισμών των επιβαλλομένων υπό του οικείου κοινοτικού νόμου των αναγκαίων μόνον προς το συμφέρον της ασφαλείας της Δημοκρατίας ή της συνταγματικής τάξεως ή της δημοσίας ασφαλείας ή της δημοσίας τάξεως ή της δημοσίας υγιείας ή των δημοσίων ηθών ή του βαθμού και της ποιότητος της παιδείας ή προς προστασίαν των δικαιωμάτων και ελευθεριών των άλλων, συμπεριλαμβανομένου και του δικαιώματος των γονέων, όπως διασφαλίζωσιν υπέρ των τέκνων αυτών εκπαίδευσιν συνάδουσαν προς τας θρησκευτικάς αυτών πεποιθήσεις».

Ως εκ των ανωτέρω, κρίνεται σημαντικό για κάθε θέμα που αφορά στα δικαιώματα των παιδιών, όπως είναι και η παροχή σεξουαλικής αγωγής, να δίνεται πρωτίστως προτεραιότητα στο συμφέρον του παιδιού, ενώ όπου είναι δυνατόν με βάση το σύνταγμα κατοχυρώνεται και το δικαίωμα των γονέων να έχουν λόγο στην εκπαίδευση του παιδιού τους. Ως εκ τούτου, θα ήταν καλό η Πολιτεία πριν την εισαγωγή της σεξουαλικής αγωγής στα σχολεία να προέβαινε στον προγραμματισμό του συγκεκριμένου μαθήματος μόνο μετά από τη συνεργασία φορέων οργανωμένων γονέων και λαμβάνοντας υπόψη τις ανησυχίες αυτών αλλά και άλλων φορέων όπως είναι η Εκκλησία. Επίσης χρήσιμη θα ήταν μια εμπεριστατωμένη έρευνα που θα την βοηθούσε να διαπιστώσει την άποψη των γονέων αλλά και των παιδιών αναφορικά με το περιεχόμενο του μαθήματος αυτού.

Είναι αλήθεια ότι κατά κύριο λόγο επιφύλαξη στην υποχρεωτική σεξουαλική αγωγή εκφράζουν ένα σημαντικό ποσοστό γονέων αλλά και άλλοι κοινωνικοί και εκκλησιαστικοί φορείς. Δυστυχώς εξαιτίας αυτού πολλοί προβληματισμοί γύρω από την υποχρεωτική θέσπιση του ζητήματος κρίνονται με επιφύλαξη και δεν λαμβάνονται πολύ σοβαρά υπόψη από την Πολιτεία καθώς κρίνονται πολύ συντηρητικές. Με αυτό τον τρόπο όμως παραβλέπεται άμεσα και η άποψη των γονιών για ένα τόσο σημαντικό θέμα όπως κρίνεται από αυτούς για την ανατροφή και την ηθική διαπαιδαγώγηση των παιδιών τους. Επίσης, και ακόμα χειρότερα, με αυτόν τον τρόπο παραβλέπεται το γεγονός ότι ενδεχομένως παιδιά με ιδιαίτερη σχέση με τη θρησκεία να νιώθουν άβολα παρακολουθώντας το συγκεκριμένο μάθημα μαζί με τους υπόλοιπους συμμαθητές τους. **Το να κατακρίνουμε εκ των προτέρων τη συγκεκριμένη στάση των συγκεκριμένων γονιών και παιδιών, αλλά και τις οποιεσδήποτε απόψεις τους αναφορικά στην σεξουαλικότητά τους αποτελεί κατάφωρη παραβίαση του δικαιώματος ελευθερίας της σκέψης, της συνείδησης και της θρησκείας.**

Αναμφισβήτητα, η θρησκευτικότητα του παιδιού διασυνδέεται με τις πεποιθήσεις των γονιών του - και πώς αυτοί τηρούν ή δεν τηρούν τις θρησκευτικές τους πεποιθήσεις - το θρήσκευμά τους και τη θρησκευτική κοινότητα στην οποία τα παιδιά ανήκουν. Το δικαίωμα στην ελευθερία της σκέψης, της συνείδησης και της θρησκείας συνιστά θεμελιώδες ανθρώπινο δικαίωμα το οποίο περιλαμβάνεται στην **Οικουμενική Διακήρυξη των Ανθρωπίνων Δικαιωμάτων**. Το δικαίωμα αυτό διασφαλίζεται σε κάθε πρόσωπο, περιλαμβανομένων, βεβαίως, των παιδιών.

Όπως έχει αναφέρει η Επίτροπος Διοικήσεως για τα δικαιώματα του παιδιού στη θέση της για την θρησκευτική εκπαίδευση, στο δημόσιο σχολείο το ζήτημα της θρησκευτικής διαπαιδαγώγησης διασυνδέεται άμεσα με το θεμελιώδες ανθρώπινο δικαίωμα στην ελευθερία της σκέψης, της συνείδησης και της θρησκείας το οποίο περιλαμβάνεται στην Οικουμενική Διακήρυξη των Ανθρωπίνων Δικαιωμάτων και κατοχυρώνεται στο **Σύμφωνο για τα Αστικά και Πολιτικά Δικαιώματα και την Ευρωπαϊκή Σύμβαση για την Προστασία των Δικαιωμάτων του Ανθρώπου και των Θεμελιωδών Ελευθεριώ**ν, αλλά και τη **Σύμβαση των Ηνωμένων Εθνών για τα Δικαιώματα του Παιδιού**. Παράλληλα, στην ίδια έκθεση η Επίτροπος τονίζει το δικαίωμα των γονέων να καθοδηγούν το παιδί τους κατά την ενάσκηση του δικαιώματός τους στην ελευθερία σκέψης, συνείδησης και θρησκείας, καθώς οι αναφερόμενες συμβάσεις διασφαλίζουν το δικαίωμα των γονιών να καθοδηγούν τα παιδιά τους στην ενάσκηση του δικαιώματος στην ελευθερία σκέψης, συνείδησης και θρησκείας, κάνοντας συγκεκριμένη αναφορά στο περιεχόμενο της εκπαίδευσης που αυτά λαμβάνουν στο χώρο του σχολείου.

Ως εκ τούτου, το δικαίωμα των γονιών να καθοδηγούν τα παιδιά τους στην ενάσκηση των δικαιωμάτων τους ευρύτερα και του δικαιώματός τους στην ελευθερία σκέψης, συνείδησης και θρησκείας θα πρέπει να είναι σε πλήρη συμμόρφωση με το δικαίωμα του παιδιού να έχει τις ευκαιρίες που θα του επιτρέπουν να αναπτύσσει τις δεξιότητες να αποκτά την απαιτούμενη γνώση και πληροφορίες, και, καθώς προχωρά ηλικιακά και ωριμάζει νοητικά, να διαμορφώνει κριτικά και να εκφράζει ελεύθερα τις απόψεις του, σε κάθε θέμα που το αφορά. Ως εκ τούτου, η Πολιτεία με τις αποφάσεις της που άπτονται αυτού του δικαιώματος των παιδιών θα πρέπει να σέβεται τις οιεσδήποτε θρησκευτικές αντιλήψεις των γονιών ακόμα και αν αυτές κρίνονται συντηρητικές καθώς το «σχολείο έχει ευθύνη να ενεργεί με διακριτικότητα και με απόλυτο σεβασμό στην αξιοπρέπεια του παιδιού».

Η Κοινοβουλευτική Συνέλευση του Συμβουλίου της Ευρώπης στη Σύσταση της (Recommendation) **Υπ. Αρ. 1396 (1999)** με θέμα Δημοκρατία και Θρησκεία, παρατηρεί ότι:

«Η δημοκρατία και η θρησκεία δε χρειάζεται να είναι ασύμβατες, το αντίθετο. Η δημοκρατία έχει αποδειχτεί ότι είναι το καλύτερο πλαίσιο για την ελευθερία συνείδησης, την άσκηση της πίστης και το θρησκευτικό πλουραλισμό. Από τη δική της πλευρά, η θρησκεία, μέσα από τις ηθικές δεσμεύσεις που επιβάλλει, τις αξίες που φέρει, την κριτική της προσέγγιση και την πολιτισμική της έκφραση, μπορεί να αποτελέσει ένα έγκυρο συνεργάτη της δημοκρατικής κοινωνίας. Τα δημοκρατικά κράτη, είτε είναι κοσμικά είτε συνδεδεμένα με κάποια θρησκεία, θα πρέπει να επιτρέψουν σε όλες τις θρησκείες, που τηρούν τις προϋποθέσεις τις οποίες θέτει η Ευρωπαϊκή Σύμβαση για τα Ανθρώπινα Δικαιώματα, να αναπτυχθούν κάτω από τις ίδιες συνθήκες, και να τους επιτρέψουν να βρουν ένα κατάλληλο μέρος». Γι’ αυτό κρίνεται απολύτως απαραίτητο η λήψη αποφάσεων που άπτονται της ηθικής διαπαιδαγώγησης των παιδιών να γίνεται μόνο μέσα από τη στενή συνεργασία της Πολιτείας με τους γονείς.

Το **Διεθνές Σύμφωνο για τα Πολιτικά και Αστικά Δικαιώματα** στο **άρθρο 8** καθορίζει την υποχρέωση των συμβαλλομένων κρατών να σέβονται την ελευθερία των γονέων και, εφ’ όσον ενδείκνυται, των νομίμων κηδεμόνων, να διασφαλίζουν στα παιδιά τους τη θρησκευτική και ηθική εκπαίδευση η οποία είναι σύμφωνη με τις δικές τους πεποιθήσεις.

Περαιτέρω, η σύμβαση για την **Προστασία των Δικαιωμάτων του Ανθρώπου και των Θεμελιωδών Ελευθεριών**, στο **Άρθρο 13** κατοχυρώνει το δικαίωμα κάθε προσώπου στην ελευθερία σκέψης, συνείδησης και θρησκείας, περιλαμβανομένων βεβαίως και των παιδιών, ενώ στο Πρόσθετο **Πρωτόκολλο Υπ. Αρ. 1** , της εν λόγω Σύμβασης, καθορίζει ότι σε ότι αφορά στο δικαίωμα στην εκπαίδευση :

«Ουδείς δύvαται vα στερηθή τoυ δικαιώματoς όπως εκπαιδευθή. Παv Κράτoς εv τη ασκήσει τωv αvαλαμβαvoμέvωv υπ' αυτoύ καθηκόvτωv επί τoυ πεδίoυ της μoρφώσεως και της εκπαιδεύσεως θα σέβεται τo δικαίωμα τωv γovέωv όπως εξασφαλίζωσι τηv μόρφωσιv και εκπαίδευσιv ταύτηv συμφώvως πρoς τας ιδίας αυτώv θρησκευτικάς και φιλoσoφικάς πεπoιθήσεις».

Περαιτέρω, καθώς η Διεθνής Σύμβαση για τα Δικαιώματα του Παιδιού έχει καταστήσει το παιδί υποκείμενο δικαιωμάτων κρίνεται αναγκαίο να λαμβάνεται στη λήψη τέτοιων αποφάσεων και η άποψη του ίδιου του παιδιού, όπου αυτό κρίνεται κατάλληλο, ανάλογα με την ηλικία του.

Η **Επιτροπή των Ηνωμένων Εθνών για τα Δικαιώματα του Παιδιού** (Η Επιτροπή) θέλοντας να ενισχύσει το ενιαίο της Σύμβασης καθόρισε τέσσερα Άρθρα (Άρθρα 2, 3, 6 και 12) της Σύμβασης ως τις Βασικές Αρχές της Σύμβασης, οι οποίες θα πρέπει να λαμβάνονται υπόψη ως καθοδηγητικές για την εφαρμογή όλων των υπολοίπων Άρθρων της (**Γενικό Σχόλιο Υπ. Αρ. 3**). Οι τέσσερις Αρχές της Σύμβασης είναι :

• Η Αρχή της Μη – Διάκρισης: Σύμφωνα με την αρχή αυτή, τα Συμβαλλόμενα Κράτη αναγνωρίζουν την υποχρέωσή τους να εξασφαλίζουν ότι όλα τα παιδιά που βρίσκονται στην επικράτειά τους θα έχουν τη δυνατότητα να απολαύσουν τα δικαιώματά τους όπως αυτά κατοχυρώνονται στο κείμενο της Σύμβασης (**Άρθρο 2**) .

• Η Αρχή της Διασφάλισης του Συμφέροντος του Παιδιού: Σύμφωνα με την αρχή αυτή, κάθε ενέργεια που λαμβάνεται με σημείο αναφοράς ή δυνατόν να επηρεάσει το παιδί (ή κάποια ομάδα παιδιών) θα πρέπει να λαμβάνει πρώτα και πάνω από όλα υπόψη το συμφέρον του ίδιου του παιδιού (ή της ομάδας των παιδιών) (**Άρθρο 3**).

• Η Αρχή του Δικαιώματος στη Ζωή, στην Επιβίωση και στην Ανάπτυξη: Το δικαίωμα του παιδιού στη ζωή και την ανάπτυξη είναι ένα από τα θεμελιώδη δικαιώματά του. Τα Συμβαλλόμενα κράτη έχουν την υποχρέωση να λαμβάνουν όλα τα απαραίτητα μέτρα προκειμένου να διασφαλίζουν το εγγενές δικαίωμα του παιδιού στη ζωή (**Άρθρο 6**) .

• Η Αρχή της Συμμετοχής: Με βάση την αρχή αυτή, κάθε παιδί έχει δικαίωμα να λαμβάνει πληροφόρηση σχετικά με ότι το αφορά αλλά και να του παρέχονται όλες εκείνες οι ευκαιρίες που θα του επιτρέψουν να διαμορφώσει τις δικές του απόψεις σε σχέση με τα θέματα αυτά. Το παιδί θα πρέπει να έχει την ευκαιρία όχι μόνο να εκφέρει ελεύθερα τις απόψεις του αλλά αυτές να ακούγονται και να λαμβάνονται υπόψη, ανάλογα με την ηλικία και το βαθμό της ωριμότητάς του, στα πλαίσια των διαδικασιών λήψεως αποφάσεων (**Άρθρο 12**).

**Καταλήγοντας, όλα τα πιο πάνω αναφέρονται και λαμβάνονται ιδιαίτερα υπόψη από την Επίτροπο Διοικήσεως στην Έκθεσή της αναφορικά στο δικαίωμα των γονιών να ζητούν απαλλαγή του παιδιού τους από το μάθημα των Θρησκευτικών εάν και εφόσον θεωρούν ότι αυτό βρίσκεται σε σύγκρουση ή παραβιάζει τις δικές τους θρησκευτικές ή/και φιλοσοφικές πεποιθήσεις. Με το ίδιο σκεπτικό και εφαρμογή θα μπορούσε να ειδωθεί το θέμα της σεξουαλικής αγωγής. Ως εκ τούτου, καταλήγουμε στο συμπέρασμα ότι, το δικαίωμα για διατύπωση αιτήματος απαλλαγής από το μάθημα της σεξουαλικής αγωγής θα πρέπει να αναγνωρίζεται και στα ίδια τα παιδιά σε συνάρτηση με την ηλικία και το επίπεδο ωριμότητάς τους.**

**Όπως σχετικά με τη θρησκευτική διαπαιδαγώγηση, το σχολείο έχει ευθύνη να ενεργεί με διακριτικότητα και με απόλυτο σεβασμό στην αξιοπρέπεια του παιδιού, χωρίς να υποχρεώνει το παιδί και τους γονείς του να αποκαλύπτουν οποιαδήποτε προσωπικά τους δεδομένα, έτσι και στη σεξουαλική διαπαιδαγώγηση έχει υποχρέωση να μπορεί να σεβαστεί τις ιδιαιτερότητες του κάθε παιδιού, ιδιαίτερα στις περιπτώσεις αυτές που ενδεχομένως μια ομαδική και σωρευτική παροχή συγκεκριμένων γνώσεων ενδέχεται να φέρει το παιδί σε συναισθηματικά αδιέξοδα και σύγχυση συνειδήσεως και ηθικών προβληματισμών. Το σχολείο, και σε αυτή την περίπτωση θα πρέπει να έχει την υποχρέωση να μπορεί να καλύψει το συγκεκριμένο κενό που θα δημιουργηθεί στη διάρκεια παρουσίας του παιδιού στο σχολείο, κατά τρόπο δημιουργικό, αφού έχει πρώτα ακούσει και λάβει σοβαρά υπόψη την άποψη του ίδιου του παιδιού και στη βάση πρωτίστως της εξυπηρέτησης του συμφέροντος του ίδιου του παιδιού.**

## Β.2. ΕΛΕΥΘΕΡΙΑ ΣΚΕΨΗΣ, ΣΥΝΕΙΔΗΣΗΣ ΚΑΙ ΘΡΗΣΚΕΙΑΣ ΕΝΤΟΣ ΤΟΥ ΔΗΜΟΣΙΟΥ ΣΧΟΛΕΙΟΥ-ΠΑΙΔΑΓΩΓΙΚΟ ΠΛΑΙΣΙΟ

Η Σύμβαση για τα Δικαιώματα του Παιδιού κατοχυρώνει το δικαίωμα του παιδιού στην εκπαίδευση και παράλληλα καθορίζει το γενικότερο πλαίσιο μέσα στο οποίο αυτή θα πρέπει να λαμβάνει χώρα συγκεκριμενοποιώντας τους στόχους που αυτή θα πρέπει να έχει. Συγκεκριμένα, στο **άρθρο 29** η Σύμβαση αναφέρει:

*«Τα Συμβαλλόμενα Κράτη συμφωνούν ότι η εκπαίδευση του παιδιού πρέπει να αποσκοπεί:*

*α. Στην ανάπτυξη της προσωπικότητας του παιδιού και την ανάπτυξη των χαρισμάτων του και των σωματικών και πνευματικών ικανοτήτων του στη μεγαλύτερη δυνατή έκταση.*

*β. Στην ανάπτυξη του σεβασμού για τα δικαιώματα του ανθρώπου και τις θεμελιώδεις ελευθερίες και για τις αρχές που καθιερώνονται στο Χάρτη των Ηνωμένων Εθνών.*

*γ. Στην ανάπτυξη του σεβασμού για τους γονείς του, την ταυτότητά του, τη γλώσσα του και τις πολιτιστικές του αξίες, καθώς και του σεβασμού του για τις εθνικές αξίες της χώρας στην οποία ζει, της χώρας από την οποία μπορεί να κατάγεται και για τους πολιτισμούς που διαφέρουν από το δικό του.*

*δ. Στην προετοιμασία του παιδιού για μια υπεύθυνη ζωή σε μία ελεύθερη κοινωνία μέσα σε πνεύμα κατανόησης, ειρήνης, ανοχής, ισότητας των φύλων και φιλίας ανάμεσα σε όλους τους λαούς και τις εθνικές, κρατικές, και θρησκευτικές ομάδες και στα πρόσωπα αυτόχθονης καταγωγής …».*

Όπως εύστοχα σημειώνει η Επιτροπή των Ηνωμένων Εθνών για τα Δικαιώματα του Παιδιού: «Τα παιδιά δε χάνουν τα δικαιώματά τους με την είσοδό τους στο χώρο του σχολείου*»[[1]](#footnote-1)*. Είναι ευθύνη της Πολιτείας να διασφαλίζει ότι κάθε σχολείο θα διαμορφώνει εκείνο το παιδαγωγικό πλαίσιο που θα επιτρέπει σε κάθε παιδί να απολαμβάνει πλήρως τα δικαιώματά του, και ως εκ τούτου:

* Έχει ως κεντρικό άξονα της λειτουργίας του, τη Διασφάλιση του Συμφέροντος του Παιδιού
* Είναι ανοιχτό σε όλα τα παιδιά, χωρίς καμιά διάκριση και μεταχειρίζεται όλα τα παιδιά με βάση την Αρχή της Μη Διάκρισης
* Σε αυτό, όλα τα παιδιά απολαμβάνουν πλήρους σεβασμού της αξιοπρέπειας και των δικαιωμάτων τους και έχουν τη δυνατότητα να αναπτύξουν τις απαραίτητες δεξιότητες, να διαμορφώσουν τις ανάλογες στάσεις και να αποκτήσουν εκείνες τις γνώσεις που θα τους εξασφαλίσουν την ολόπλευρη και υγιή ανάπτυξη τους ως αυτόνομες προσωπικότητες
* Όλα τα παιδιά έχουν ουσιαστική συμμετοχή σε κάθε πτυχή της λειτουργίας του και μέσα από αυτή ενδυναμώνονται ως οι ουσιαστικοί πρωταγωνιστές της ζωής τους.

Η πολιτεία έχει ευθύνη να μεριμνά ώστε το σχολείο να προάγει και να ενισχύει στο μέγιστο δυνατόν τη δυνατότητα του παιδιού να αναπτύξει μια αυτόνομη προσωπικότητα η οποία να του επιτρέπει να ενταχθεί ομαλά στην κοινωνία των ενηλίκων. Παράλληλα, υποχρεώνει τα Κράτη να λαμβάνουν εκείνα τα μέτρα που να εγγυούνται ότι, σταδιακά, το παιδί θα μπορέσει να καταστεί ικανό να εξασκεί αποτελεσματικά και προς το συμφέρον του το δικαίωμά του στην ελευθερία θρησκείας και συνείδησης.

Κάθε σχολείο που λειτουργεί με σεβασμό στα δικαιώματα των παιδιών και προωθεί τις αρχές και τις αξίες πάνω στις οποίες αυτά εδράζονται, δεν μπορεί παρά να είναι ένα σχολείο ανοιχτό στη διαφορετικότητα. Ένα σχολείο όπου η ετερότητα γίνεται αντιληπτή ως πηγή πλούτου κι όχι ως έλλειμμα και μειονεξία. Η Επιτροπή των Ηνωμένων Εθνών για τα Δικαιώματα του Παιδιού, στο Γενικό της Σχόλιο Υπ. Αρ. 1[[2]](#footnote-2) υπογραμμίζει: **«**Κάθε παιδί έχει δικαίωμα σε μια εκπαίδευση η οποία να είναι σχεδιασμένη κατά τέτοιον τρόπο ώστε, να του παρέχει δεξιότητες ζωής, να ενισχύει την ικανότητά του να απολαμβάνει το πλήρες εύρος των ανθρωπίνων δικαιωμάτων και να προωθεί μια κουλτούρα εμποτισμένη με τις σχετικές με τα ανθρώπινα δικαιώματα αξίες». Σύμφωνα πάντα με την Επιτροπή, η προώθηση της δυνατότητας των παιδιών να απολαύσουν πλήρως τα δικαιώματά τους, θα πρέπει να ενισχύεται από αξίες ενσωματωμένες στις εκπαιδευτικές διαδικασίες.

Η Σύμβαση για τα Δικαιώματα του Παιδιού θεωρεί ότι η ικανότητα του παιδιού να σχηματίζει τις δικές του απόψεις δεν είναι θέμα μόνο της βιολογικής του ωριμότητας, αλλά και εκπαίδευσης. Προϋποθέτει την ανάπτυξη σχετικών δεξιοτήτων τις οποίες το Κράτος οφείλει να διασφαλίζει σε κάθε παιδί μέσα από το δημόσιο σχολείο**.** Στο Γενικό Σχόλιό της Υπ. Αρ. 12, η Επιτροπή σημειώνει ότι, το δικαίωμα στη συμμετοχή συνεπάγεται την υποχρέωση των Συμβαλλόμενων Κρατών να «ενθαρρύνουν το παιδί να διαμορφώνει ελεύθερα τις απόψεις του και να του παρέχει ένα περιβάλλον το οποίο θα καθιστά το παιδί ικανό να εξασκήσει το δικαίωμά του να ακουστεί»[[3]](#footnote-3).

Στο ίδιο Γενικό Σχόλιο η Επιτροπή υπογραμμίζει ότι: «τα Κράτη θα πρέπει να ξεκινούν από την παραδοχή ότι ένα παιδί έχει την ικανότητα να διαμορφώνει τις δικές του απόψεις και αναγνωρίζει ότι έχει το δικαίωμα να τις εκφράσει· δεν εναπόκειται στο παιδί να αποδείξει πρώτο την ικανότητά του αυτή»[[4]](#footnote-4)**.**

Η δυνατότητα του παιδιού να σχηματίζει τις δικές του απόψεις βρίσκεται σε συνάρτηση με την ηλικία και την ωριμότητά του, η οποία είναι δυνατόν να γίνει αντιληπτή ως το αποτέλεσμα της διάρθρωσης βιολογικών και κοινωνικών συνιστωσών. Ωστόσο, η Σύμβαση δε θέτει ηλικιακά όρια σε ότι αφορά στο πότε ένα παιδί καθίσταται ικανό να διαμορφώσει τις δικές του απόψεις.

**H Επιτροπή, περαιτέρω, εξηγεί το δικαίωμα στην ελευθερία έκφρασης και συμμετοχής σημειώνοντας ότι: «όταν λέμε ότι το παιδί έχει το δικαίωμα να εκφράσει τις απόψεις του ελεύθερα εννοούμε “το παιδί μπορεί να εκφράσει τις απόψεις του χωρίς καμιά πίεση και μπορεί να επιλέξει κατά πόσο θέλει ή όχι να εξασκήσει το δικαίωμά του να ακουστεί". "Ελεύθερα" σημαίνει επίσης ότι το παιδί δε θα πρέπει να χειραγωγείται ή να υπόκειται σε αδικαιολόγητη επιρροή ή πίεση. Ο όρος "ελεύθερα" επίσης, διασυνδέεται ουσιαστικά με την προοπτική του ίδιου του παιδιού: το παιδί έχει το δικαίωμα να εκφράζει ελεύθερα τις απόψεις του κι όχι τις απόψεις των άλλων»[[5]](#footnote-5).**

Καταλήγοντας, το Γενικό Σχόλιο Υπ. Αρ. 12 προβλέπει ότι τα Κράτη "θα πρέπει να διασφαλίζουν τις συνθήκες εκείνες οι οποίες ανταποκρίνονται στην ατομική και κοινωνική κατάσταση του παιδιού και ένα περιβάλλον στο οποίο το παιδί νιώθει ότι γίνεται σεβαστό και είναι ασφαλές όταν εκφράζει ελεύθερα τις απόψεις του"[[6]](#footnote-6) *.*

# Γ. ΠΡΟΒΛΗΜΑΤΙΣΜΟΙ

Πέραν των τριών ερωτημάτων των γονέων που αναφέρονται στην εισαγωγή σε σχέση με το νομικό πλαίσιο που τα περιβάλλει, αξίζει να καταγράψουμε κάποιους προβληματισμούς για πιο ολοκληρωμένη προσέγγιση του θέματος.

Η άγνοια των νέων σε θέματα που αφορούν στην σεξουαλικότητα έχει κριθεί επικίνδυνη καθώς έχει ως αποτέλεσμα όχι μόνο την πρώιμη έναρξη των σεξουαλικών επαφών με άμεσο κίνδυνο την μετάδοση σεξουαλικά μεταδιδόμενων ασθενειών αλλά και την αύξηση των αμβλώσεων σε νεαρή ηλικία. Περαιτέρω, η άγνοια γύρω από την βία και κακοποίηση δεν παρέχει στα παιδιά τους απαραίτητους μοχλούς προστασίας τους από τις διάφορες μορφές σεξουαλικής κακοποίησης. Αναμφίβολα όμως, ακόμη πιο επικίνδυνη θα είναι η παροχή μιας ελλιπούς ή/και ανεπαρκούς εκπαίδευσης.

## Γ.1. ΔΥΣΚΟΛΙΕΣ ΑΝΑΦΟΡΙΚΑ ΜΕ ΤΗ ΔΙΔΑΣΚΑΛΙΑ ΤΟΥ ΣΥΓΚΕΚΡΙΜΕΝΟΥ ΜΑΘΗΜΑΤΟΣ

Δεν υπάρχει αμφιβολία ότι τα παιδιά έχουν την επιθυμία να μάθουν και να ενημερωθούν γι’ αυτό το πολύ σημαντικό κεφάλαιο της σεξουαλικής ζωής. Ωστόσο, είναι γεγονός ότι ένας αριθμός παιδιών, ίσως και η πλειοψηφία, ενδεχομένως να νιώθει έντονη αμηχανία και ντροπή ακούγοντας για αυτά τα θέματα σε μια σχολική τάξη, και ιδιαίτερα τα παιδιά τα οποία δεν έτυχε να έρθουν ποτέ σε επαφή με αυτά τα θέματα.

Αναμφισβήτητα, η σεξουαλική αγωγή είναι ένα έργο πολύ δύσκολο, επειδή σχετίζεται όχι μόνο με την παιδεία, αλλά και με τη θρησκεία, την ιατρική, τη βιολογία, την ψυχολογία και την κοινωνιολογία. Καθεμιά από τις επιστήμες αυτές βλέπει το θέμα της σεξουαλικής αγωγής από διαφορετική σκοπιά, γι’ αυτό και δεν υπάρχει απόλυτη συμφωνία μεταξύ τους, τόσο ως προς τις αρχές όσο και ως προς την ηθική που πρέπει να υιοθετηθεί σχετικά με επίμαχα θέματα κυρίως ηθικής φύσεως. Μια δυσκολία στην διδασκαλία του μαθήματος της σεξουαλικής αγωγής έγκειται στην προσέγγιση θεμάτων βιοηθικής και ηθικής όπου η ιδιοσυγκρασία των εμπλεκομένων λειτουργών και ιδιαίτερα των λειτουργών που καταρτίζουν τα μαθήματα αλλά και των εκπαιδευτικών μπορεί να διαμορφώσει θέσεις και απόψεις για τις διαπροσωπικές σχέσεις των δύο φύλων και την υπευθυνότητα στη σεξουαλική συμπεριφορά.

Περαιτέρω, ιδιαίτερη δυσκολία παρατηρείται στις περιπτώσεις όπου τα παιδιά θέτουν στον εκπαιδευτικό ζητήματα βιοηθικά τα οποία εμποδίζουν τη θέσπιση συγκεκριμένων νομικών ρυθμίσεων, κυρίως εξαιτίας των μεγάλων ηθικών διλημμάτων που άπτονται, όπως είναι για παράδειγμα η άμβλωση.

Ιδιαίτερη δυσκολία παρατηρείται και στις περιπτώσεις όπου η σεξουαλική αγωγή καλείται να διαμορφώσει ιδέες και θέσεις απέναντι στη σεξουαλική συμπεριφορά του ατόμου και εκεί που οι ιδέες αυτές θα συγκρούονται κάθετα με τις αρχές και τις θέσεις που θα λαμβάνει το παιδί από την ίδια την οικογένειά του.

Μια εύκολη λύση θα μπορούσε να είναι ο παραμερισμός των θρησκευτικών αναστολών που κρίνονται από πολλούς ως συντηρητικές και οπισθοδρομικές. Ωστόσο, ένα θρησκευόμενο παιδί ενδέχεται να νιώσει ότι καταπατείται το δικαίωμα του της ελευθερίας συνείδησης και θρησκείας.

Τα πιο πάνω φέρνουν στο προσκήνιο ακόμη ένα, εξίσου σημαντικό, προβληματισμό αναφορικά με τον εκπαιδευτικό που θα διδάξει το συγκεκριμένο μάθημα. Ποια επιστημονική κατάρτιση θα μπορούσε να κριθεί κατάλληλη για την παροχή του συγκεκριμένου μαθήματος; Ο προβληματισμός αυτός επιτείνεται αν αναλογιστούμε ότι δεν πρόκειται για απλή μετάδοση γνώσεων όπως για άλλες σωματικές λειτουργίες. Είναι και ηθικό και ψυχικό και πνευματικό θέμα. πρόκειται για τη μύηση και την αγωγή του παιδιού σ' ένα μέγα θέμα.

Μια άλλη ιδιαίτερη δυσκολία είναι ότι η θεσμοθέτηση του συγκεκριμένου μαθήματος ενδεχομένως να οδηγήσει σε ομαδική και απρόσωπη ενημέρωση με το ενδεχόμενο η σεξουαλική διαπαιδαγώγηση σε πολύ συνεσταλμένα και πολύ ντροπαλά παιδιά ή παιδιά με οιαδήποτε νοητική ιδιαιτερότητα ή/και άλλη σωματική ή διανοητική αναπηρία να αποτελέσει πολύ τραυματική εμπειρία. Πρέπει να γίνει αντιληπτό ότι η ανάπτυξη των παιδιών (σωματική, διανοητική/ψυχική κ.λπ.) ποτέ δεν πραγματοποιείται την ίδια στιγμή και στον ίδιο βαθμό σε όλα, δηλαδή ταυτόχρονα, έστω και αν έχουν την ίδια ηλικία. Η ωρίμανση σε κάθε παιδί, επιτυγχάνεται μ' έναν ιδιαίτερο και αποκλειστικό τρόπο. Το ίδιο ισχύει και στη σεξουαλική ανάπτυξη. Οι σεξουαλικές διεγέρσεις κι εμπειρίες δεν είναι ποτέ ίδιες σε όλα τα παιδιά. Οπότε κάτι που απασχολεί το ένα, αφήνει αδιάφορο το άλλο. Και κάτι που λέγεται στο ένα για τη σεξουαλικότητα, μπορεί και να βλάψει το άλλο. Κάθε παιδί δεν είναι έτοιμο να δεχθεί την ίδια σεξουαλική πληροφορία. Επιπρόσθετα, αν ληφθεί υπόψη ότι η ωρίμανση στα κορίτσια επιτυγχάνεται με γρηγορότερους ρυθμούς απ’ ότι στα αγόρια και πως υπάρχουν πληροφορίες που είναι διαφορετικές για τα δύο φύλα, καθίσταται ξεκάθαρο ότι για το κάθε παιδί, απαιτείται διαφορετικός χειρισμός. Η σεξουαλική αγωγή, περισσότερο από κάθε άλλο είδος αγωγής, απαιτεί εξατομικευμένη προσέγγιση. Πρέπει ν' απευθύνεται στο κάθε παιδί ξεχωριστά, γιατί κάθε παιδί είναι μια ιδιαίτερη προσωπικότητα με δικά του ξεχωριστά ψυχοσυναισθηματικά γνωρίσματα.

Σχετικό με το πιο πάνω, είναι και το θέμα της ηλικίας έναρξης της σεξουαλικής αγωγής των παιδιών. Η αναφορά τέτοιων θεμάτων στις μικρές ηλικίες χωρίς το ίδιο το παιδί να θίξει το θέμα καθώς και η παροχή πολλών πληροφοριών, τις οποίες δεν μπορεί να χειριστεί σωστά και επιτυχώς, μπορεί να καταστούν επιβλαβείς για την ψυχοσυναισθηματική του ισορροπία και ανάπτυξη. Μπορεί για παράδειγμα, να εξάψουν την περιέργεια των παιδιών με τον κίνδυνο αυτά να ωθηθούν άκαιρα σε σκέψεις, φαντασιώσεις ή πράξεις σεξουαλικού περιεχομένου.

Τέλος, μια μονόπλευρη ή ελλιπής σεξουαλική αγωγή μπορεί να εγκυμονεί σοβαρούς κινδύνους για τα παιδιά, όπως έξαψη περιέργειας ή προσπάθειες εφαρμογής με ανεξέλεγκτα αποτελέσματα, αλλά και κινδύνους για την υγεία τους. Για παράδειγμα, η ελλιπής ενημέρωση για τις μορφές αντισύλληψης μπορεί να μην βοηθά να αντιληφθούν τα παιδιά τους σοβαρούς κινδύνους που μπορεί οι μορφές αυτές να τους επιφέρουν. Πολύ επικίνδυνη μπορεί να αποδειχθεί η παροχή ελλιπούς ενημέρωσης σχετικά με την επείγουσα αντισύλληψη, λέγοντας δηλαδή ότι είναι απλά μια μορφή αντισύλληψης, χωρίς να τονίζονται οι κίνδυνοι που συνεπάγεται για την υγεία (διάφορες μορφές καρκίνου, καρδιακή προσβολή, θρόμβωση, εγκεφαλικό, κ.λπ.). Ή ότι η χρήση αντισυλληπτικών από άτομα με θρομβοφιλία συνεπάγεται αυξημένο κίνδυνο πρόκλησης σοβαρού εγκεφαλικού που μπορεί να επιφέρει ακόμα και το θάνατο.

## Γ.2. ΡΟΛΟΣ ΤΩΝ ΓΟΝΕΩΝ ΚΑΙ ΤΟΥ ΕΚΠΑΙΔΕΥΤΙΚΟΥ ΣΥΣΤΗΜΑΤΟΣ

Ο ρόλος των ενηλίκων στην σεξουαλική διαπαιδαγώγηση των παιδιών είναι πρωτεύουσας και καθοριστικής σημασίας.

Το κύριο βάρος της σεξουαλικής διαπαιδαγώγησης πρέπει να το επωμίζονται πρωτίστως οι γονείς αφού ο ρόλος τους είναι αναντικατάστατος. Η οικογένεια είναι η βασική μονάδα της κοινωνίας. Όσο κάποιος προσπαθεί ν' αποσπάσει αρμοδιότητες και ευθύνες από τους γονείς και να τις μεταβιβάσει στην πολιτεία, τόσο πιο πολύ ευνοεί την αποδιοργάνωση αυτής της κοινωνίας. Ο ρόλος της οικογένειας είναι βασικός και αναντικατάστατος, πολύ περισσότερο μάλιστα σε θέματα που έχουν σχέση με το σεξ.

Γι' αυτό κι επιβάλλεται η επιμόρφωση των γονιών, η κατάλληλη εκπαίδευση τους, ώστε ν' αναλάβουν το σοβαρό και λεπτό έργο της σεξουαλικής αγωγής των παιδιών τους.

Συμπληρωματικά, και όχι σε αντίθεση με τα πιο πάνω, αναμφίβολη είναι η σημασία και η ανάγκη της σεξουαλικής διαπαιδαγώγησης και μέσα από την εκπαίδευση, όταν αυτή είναι επιστημονικά τεκμηριωμένη και σε συμφωνία με το παραδοσιακό αξιακό σύστημα. Ιδιαίτερα χρήσιμη είναι μια τέτοια διαπαιδαγώγηση στις περιπτώσεις όπου η οικογένεια αρνείται να συμμετέχει στην παιδαγωγική αυτή λειτουργία εξαιτίας δικών της δυσκολιών και αναστολών στο συγκεκριμένο ζήτημα αλλά και στις περιπτώσεις όπου η στάση των παιδιών απέναντι στους γονείς είναι αρνητική καθώς δεν είναι πολύ πρόθυμοι να εκμυστηρευθούν σε αυτούς τα προβλήματά τους.

Στις περιπτώσεις όπου δεν παρέχεται σωστή, οργανωμένη και εμπεριστατωμένη γνώση από την οικογένεια και το εκπαιδευτικό σύστημα, οι νέοι αναζητούν απαντήσεις στα βασανιστικά τους ερωτήματα έξω από την οικογένεια, στην ομάδα των συνομηλίκων, στους φίλους, στα ποικίλα έντυπα, στην τηλεόραση, στο διαδίκτυο, σε άλλες πηγές πληροφόρησης, που πολλές φορές είναι λανθασμένη ή ελλιπής. Έτσι καταλήγουμε στο συμπέρασμα ότι ναι μεν η οικογένεια αποτελεί το φυσικό φορέα καθοδήγησης και ενημέρωσης, αλλά από μόνη της δεν είναι δυνατό να επιτύχει την πλήρη ψυχοσεξουαλική ανάπτυξη του ατόμου. Ως εκ τούτου η θέσπιση του μαθήματος είναι μεν αναγκαία, όμως επιβάλλεται το περιεχόμενο να είναι τέτοιο ώστε το θέμα να αντιμετωπίζεται σφαιρικά και πολύπλευρα και να σέβεται το αξιακό υπόβαθρο των παιδιών.

Η Επίτροπος Προστασίας των δικαιωμάτων του παιδιού στη σχετική Έκθεσή της για τη σεξουαλική διαπαιδαγώγηση στα σχολεία, κρίνει απαραίτητη τη θέσπισή της καθώς κρίνεται να απορρέει από τη Σύμβαση των Ηνωμένων Εθνών για τα Δικαιώματα του Παιδιού, τη Σύμβαση του Συμβουλίου της Ευρώπης για την Προστασία των Παιδιών ενάντια στη Σεξουαλική Κακοποίηση και Σεξουαλική Εκμετάλλευση (Σύμβαση Λανζαρότε) και τον Περί της Πρόληψης και της Καταπολέμησης της Σεξουαλικής Κακοποίησης, της Σεξουαλικής Εκμετάλλευσης Παιδιών και της Παιδικής Πορνογραφίας Νόμο του 2014 [Ν.91(Ι)/2014] της Κυπριακής Δημοκρατίας.

Οι περισσότεροι αντιλαμβάνονται την παροχή αυτής της γνώσης μέσα από τη διδασκαλία ενός ξεχωριστού μαθήματος στο Λύκειο ή και στην τελευταία τάξη του Γυμνασίου. Υπάρχουν όμως, και αξίζει να αναφερθούν, ανησυχίες να εφαρμόζεται ως ξεχωριστό μάθημα η σεξουαλική αγωγή χωρίς τις κατάλληλες ασφαλιστικές δικλίδες οι οποίες αναλύονται κατωτέρω, διαφορετικά θα αντίκειται του υφιστάμενου νομικού πλαισίου του οποίου το περιβάλλει.

Είναι αλήθεια ότι δυνάμεθα να αντιληφθούμε το συγκεκριμένο μάθημα σαν ξεχωριστό μάθημα μόνο στις περιπτώσεις όπου περιοριζόμαστε στη σεξουαλική διαφώτιση αποκλειστικά, π.χ. στις μεθόδους αντισύλληψης, τη διακοπή της εγκυμοσύνης, την προφύλαξη απ’ το Aids κ.λπ. Στα ηθικά θέματα που άπτονται του μαθήματος η διδασκαλία είναι πολύ δύσκολη και υποκειμενική.

Αναφορικά τώρα με το πολύ σοβαρό ζήτημα της σεξουαλικής κακοποίησης, ως έχει αναφέρει η Επίτροπος στην Έκθεσή της, τα παιδιά στην Κύπρο ανεξάρτητα από την ηλικία, το φύλο, το κοινωνικοοικονομικό επίπεδο και τον τόπο διαμονής, στερούνται γνώσεων και δεξιοτήτων σε θέματα υγιούς σεξουαλικής συμπεριφοράς, γεγονός που τα καθιστά ευάλωτα σε κινδύνους. Ωστόσο δεν θα πρέπει να θεωρηθεί ότι η ανάγκη των γονιών να διεκδικήσουν το δικαίωμα συμβολής τους στη διαμόρφωση της ύλης ή ακόμα στην παροχή γονικής συναίνεσης για το μάθημα αυτό βρίσκεται σε αντίθετο στρατόπεδο με την ανάγκη της πολιτείας να προστατεύσει τα παιδιά από τη σεξουαλική κακοποίηση. Οι οποιεσδήποτε ανησυχίες θα μπορούσαν να εξαλειφθούν και μέσα από τις εξατομικευμένες εκπαιδεύσεις ή ακόμα μέσα από τη συμμετοχή των ίδιων των γονέων σε σεμινάρια ή/και ειδικά διαμορφωμένα προγράμματα. Άλλωστε δε θα μπορούσε τα παιδιά να έχουν πρόσβαση σε υπηρεσίες συμβουλευτικής, χωρίς τη συγκατάθεση των γονιών τους.

## Γ.3. ΝΟΜΙΚΕΣ ΡΥΘΜΙΣΕΙΣ ΠΟΥ ΝΑ ΚΑΛΥΠΤΟΥΝ ΤΗΝ ΔΙΔΑΣΚΑΛΙΑ ΤΗΣ ΣΕΞΟΥΑΛΙΚΗΣ ΔΙΑΠΑΙΔΑΓΩΓΗΣΗΣ

Κατά τη σύνταξη της παρούσας γνωμάτευσης συναντήσαμε μεγάλη δυσκολία προς τη διερεύνηση των πιο κάτω ερωτημάτων:

*(Γ) Κατά πόσον οι εμπλεκόμενοι του εκπαιδευτικού συστήματος στη σεξουαλική αγωγή, συμπεριλαμβανομένων των διδασκόντων, των εντολέων τους και των ατόμων που κατήρτισαν το πλαίσιο, την ύλη και το περιεχόμενο των μαθημάτων, είναι υπόλογοι έναντι του Νόμου:*

*α) στις περιπτώσεις που παιδιά τα οποία παρακολούθησαν τα μαθήματα σεξουαλικής αγωγής, εκδήλωσαν συμπτώματα σεξουαλικής παρενόχληση*

*(β) στις περιπτώσεις που παρέχουν ελλιπή ενημέρωση στα παιδιά, η οποία ενδεχομένως να τα οδηγήσει να προβούν σε πράξεις επιβλαβείς για την υγεία τους.*

Στην ουσία τα δύο πιο πάνω ερωτήματα ασχολούνται με την ποινική ή άλλη ευθύνη των εκπαιδευτικών αλλά και των υπευθύνων που ανέλαβαν τον καθορισμό των θεμάτων και της ύλης του συγκεκριμένου μαθήματος, στις περιπτώσεις όπου παιδιά που διδάχτηκαν το συγκεκριμένο μάθημα, εκδηλώσουν στο μέλλον συμπτώματα «θύματος» ή «θύτη» σεξουαλικής παρενόχλησης ή προχωρήσουν σε πράξεις σχετικές με το σεξ έχοντας την πεποίθηση ότι είναι ασφαλείς, οι οποίες πράξεις όμως θα είναι επιβλαβείς για την υγεία τους, όπως για παράδειγμα λήψη αντισυλληπτικών χαπιών από παιδιά που έχουν θρομβοφιλία, τα οποία δεν ενημερώθηκαν για αυτόν τον κίνδυνο στα πλαίσια του συγκεκριμένου μαθήματος. . Αυτό το ερώτημα όμως πολύ δύσκολα μπορεί να απαντηθεί, κυρίως εξαιτίας της απουσίας νομικού πλαισίου που να ρυθμίζει τη θέσπιση του συγκεκριμένου μαθήματος στα σχολεία.

Αναφορικά στο υφιστάμενο γενικότερο νομικό πλαίσιο αξίζει να παρουσιάσουμε τα πιο κάτω:

Το **άρθρο 14** του **Ποινικού Κώδικα (ΚΕΦ.154)** ορίζει ότι «όποιος έχει ηλικία κάτω των δεκατεσσάρων χρόνων δεν είναι ποινικά υπεύθυνος για οποιαδήποτε πράξη ή παράλειψη». Ως εκ τούτου το άρθρο αυτό θα πρέπει να ειδωθεί συνδυαστικά με το **άρθρο 16** του **περί Αδικοπραγούντων Ανηλίκων Νόμου (ΚΕΦ.157)** που ορίζει ότι «Where a child or young person is charged before any Court with any offence for the commission of which a fine, damages or costs may be imposed, and the Court is of opinion that the case would be best met by the imposition of a fine, damages or costs, whether with or without any other punishment, the Court may in any case, and shall if the offender is a child, order that the fine, damages or costs awarded be paid by the parent or guardian of the child or young person instead of by the child or young person, unless the Court is satisfied that the parent or guardian cannot be found or that he has not conduced to the commission of the offence by neglecting to exercise due care of the child or young person.

(3) …..Any order under this section may be made against a parent or guardian who, having been required to attend, has failed to do so, but, save as aforesaid, no such order shall be made without giving the parent or guardian an opportunity of being heard.»

Ως εκ τούτου, σε περιπτώσεις όπου ανήλικοι κάτω των 14 ετών διαπράξουν οιοδήποτε αδίκημα, καθώς δεν έχουν ποινική ευθύνη, χρήζει διερεύνησης κατά πόσο φέρει οιαδήποτε ευθύνη ο γονιός του ή ο κηδεμόνας του, ως προς την ελλιπή φροντίδα του. Παρόμοια, διερεύνησης χρήζει κατά πόσο φέρουν ευθύνη και οι εκπαιδευτικοί κατά την άσκηση των καθηκόντων τους, στις ώρες δηλαδή που λειτουργεί το σχολείο.

Όμως οι πιο πάνω διατάξεις δεν φαίνεται να αφορούν σε αυτή τη διερεύνηση, καθώς δεν μας αφορά τόσο η επίβλεψη των μαθητών αλλά η παρακίνηση προς τη διάπραξη του παραπτώματος της σεξουαλικής παρενόχλησης εξαιτίας κυρίως του συγκεκριμένου μαθήματος. Δηλαδή, σε περίπτωση όπου παρουσιάζεται κάποιο παιδί να είναι «θύτης» περιστατικού σεξουαλικής παρενόχλησης, υπάρχει κάποια νομική διάταξη που να υποχρεώνει τη διερεύνηση του ενδεχόμενου να επηρεάστηκε από το μάθημα της σεξουαλικής παρενόχλησης και να παρακινήθηκε προς αυτή τη διάπραξη;

Σύμφωνα με το **άρθρο 22 του Ποινικού Κώδικα** «αν κάποιος διαπράξει με τη συμβουλή άλλου ποινικό αδίκημα, είναι αδιάφορο αν το ποινικό αδίκημα που διαπράχτηκε είναι πράγματι το ίδιο ή διαφορετικό από εκείνο το οποίο του δόθηκε η συμβουλή ή αν διαπράχτηκε με τον τρόπο που υποδείχτηκε ή με διαφορετικό τρόπο, νοουμένου ότι σε κάθε μια από τις περιπτώσεις που συνιστούν τα περιστατικά, το ποινικό αδίκημα που διαπράχτηκε, είναι πιθανή συνέπεια εκτέλεσης της συμβουλής».

Ως εκ τούτου, σε περίπτωση που ένα παιδί που παρακολούθησε το μάθημα της σεξουαλικής διαπαιδαγώγησης στη συνέχεια παρουσιάζει συμπτώματα «θύτη» σεξουαλικής παρενόχλησης, σύμφωνα με το πιο πάνω άρθρο, χρήζει διερεύνησης το ενδεχόμενο να παρακινήθηκε στην πιο πάνω διάπραξη μόνο και μόνο εξαιτίας της παρακολούθησης του μαθήματος αυτού, όχι γιατί ο εκπαιδευτικός τον συμβούλεψε στη διάπραξη του παραπτώματος, αλλά επειδή ενδεχομένως το παιδί να μην κατανόησε σωστά ορισμένες πτυχές του μαθήματος, αλλά και τους ίδιους τους σκοπούς του μαθήματος αυτού. Εξάλλου, η διάταξη αυτή εξουσιοδοτεί τη διερεύνηση ακόμα και στην περίπτωση όπου το αδίκημα είναι πιθανή συνέπεια εκτέλεσης της συμβουλής.

Σε κάθε μια περίπτωση, εκείνος που παρέχει τη συμβουλή θεωρείται ότι συμβούλευσε τον άλλο για διάπραξη του ποινικού αδικήματος που πράγματι διαπράχτηκε.

Εξάλλου, στον **Ποινικό Κώδικα** υπάρχει και η **διάταξη 20(δ)** που χαρακτηρίζει ως «αυτουργό» εκείνον που συμβουλεύει ή που προάγει άλλον για διάπραξη ποινικού αδικήματος, και ως τέτοιος χρήζει ποινικής διερεύνησης και δύναται να διωχτεί είτε ως αυτουργός του ποινικού αδικήματος είτε σε ποινικό αδίκημα της παροχής συμβουλής ή της προαγωγής για διάπραξη τέτοιου αδικήματος, αφού καταδίκη για το αδίκημα της παροχής συμβουλής ή της προαγωγής για διάπραξη ποινικού αδικήματος, συνεπάγει ίδιες συνέπειες από κάθε άποψη, καθώς και καταδίκη για διάπραξη τέτοιου αδικήματος.

**Περαιτέρω άλλες σχετικές διατάξεις του Ποινικού Κώδικα που θα μπορούσαν να τύχουν εφαρμογής:**

**Εν σχέση με άλλες αμελείς πράξεις που προκαλούν σωματική βλάβη**

237. Όποιος διενεργεί παράνομα οποιαδήποτε πράξη ή παραλείπει να διενεργήσει πράξη την οποία έχει καθήκον να εκτελέσει η οποία δεν είναι πράξη ή παράλειψη που ορίζεται στο προηγούμενο άρθρο, από την οποία πράξη ή παράλειψη προκαλείται σωματική βλάβη σε άλλο, είναι ένοχος κακουργήματος και υπόκειται σε φυλάκιση έξι μηνών ή σε χρηματική ποινή που δεν υπερβαίνει τις τετρακόσιες πενήντα λίρες ή και στις δύο αυτές ποινές.

**Εν σχέση με ανήθικες προβολές**

177.-(1) Όποιος σε δημόσιο τόπο προβάλλει κάποιο ανήθικο θέαμα ή παράσταση, είναι ένοχος ποινικού αδικήματος και υπόκειται σε χρηματική ποινή που δεν υπερβαίνει τις χίλιες πεντακόσιες λίρες ή σε φυλάκιση που δεν υπερβαίνει τα δύο χρόνια ή και στις δύο αυτές ποινές.

(2) Κανένας δεν καταδικάζεται για ποινικό αδίκημα που διαπράχτηκε κατά παράβαση του εδαφίου (1), αν αποδείξει ότι το θέαμα ή η παράσταση για την οποία προσάπτεται κατηγορία έγινε ή εκτελέστηκε για δημόσιο συμφέρον.

**Εν σχέση με προσβολή θρησκευτικών αισθημάτων με λόγια ή πράξεις**

141. Όποιος ξεστομίζει λέξη ή δημιουργεί ήχο ώστε να ακούγεται σε οποιοδήποτε πρόσωπο ή προβαίνει σε χειρονομία ενώπιον του ή τοποθετεί οποιοδήποτε αντικείμενο ενώπιον του, με την εσκεμμένη πρόθεση να θίξει τα θρησκευτικά αισθήματα τέτοιου προσώπου, είναι ένοχος πλημμελήματος και υπόκειται σε φυλάκιση ενός χρόνου.

Μπορούμε λοιπόν να ισχυριστούμε με ασφάλεια ότι απαιτείται μια ωριμότητα εκ μέρους των παιδιών, να μπορούν να διαπιστώνουν τη σοβαρότητα του μαθήματος αυτού και να κατανοούν τους σκοπούς του. Περαιτέρω, απαιτείται η ικανότητα εκ μέρους των εκπαιδευτικών ώστε να μπορούν να προφυλάσσουν τα παιδιά από οποιεσδήποτε άλλες επιμέρους συνέπειες η επαφή με την εν λόγω διδακτέα ύλη θα μπορούσε να τους επιφέρει. Ακόμα πιο σημαντικό όμως, απαιτεί ιδιαίτερα σοβαρή αντίληψη του μαθήματος από τον ίδιο τον εκπαιδευτικό, ο οποίος θα πρέπει να λαμβάνει τα απαραίτητα μέτρα ώστε η γνώση που θα παράσχει να μην προκαλεί άθελα του αρνητικά συναισθήματα, αναστάτωση ή ακόμα και σοκ που συνιστούν σεξουαλική παρενόχληση των παιδιών που παρακολουθούν το μάθημα ή να μην παρασύρει άθελά του τα παιδιά σε δοκιμές ή σε πράξεις που να συνιστούν ακόμα και σεξουαλική παρενόχληση συνομηλίκων τους και να οδηγεί σε καταγγελίες των ιδίων στο Υπουργείο Παιδείας και Πολιτισμού για πειθαρχικά παραπτώματα που μπορεί να τους οδηγήσουν μέχρι και σε διαθεσιμότητα. Ως προς αυτά τα σημεία λοιπόν, η θέσπιση του συγκεκριμένου μαθήματος στη δημοτική ή ακόμα και στη μέση εκπαίδευση, σίγουρα θα είναι πολύ επικίνδυνη.

Περαιτέρω θα μπορούσε να εισαχθεί εντός του Ποινικού Κώδικα ποινικό αδίκημα το οποίο να ποινικοποιεί τις ενέργειες των όσων εμπλέκονται στο εκπαιδευτικό σύστημαστη σεξουαλική αγωγή, συμπεριλαμβανομένων των διδασκόντων, των εντολέων τους και των ατόμων που κατήρτισαν το πλαίσιο, την ύλη και το περιεχόμενο των μαθημάτων,οι οποίοι δεν έθεσαν και/ή δεν ακολούθησαν τις κατάλληλες ασφαλιστικές δικλίδες και/ή προϋποθέσεις,

α) ώστε τα παιδιά τα οποία παρακολούθησαν τα μαθήματα σεξουαλικής αγωγής, να μην εκδηλώσουν συμπτώματα σεξουαλικής παρενόχλησης

ή

(β) ώστε τα παιδιά, να μην οδηγηθούν να προβούν σε πράξεις επιβλαβείς για την υγεία τους,

ώστε να αντιμετωπίζεται και με την ανάλογη σοβαρότητα και βαρύτητα από την Πολιτεία η θέσπιση του ως άνω μαθήματος στην εκπαίδευση.

# Δ. ΕΙΣΗΓΗΣΕΙΣ

Η ευθύνη των γονέων και όποιων άλλων αναλαμβάνουν την πρωταρχική φροντίδα του παιδιού διασυνδέεται με την απαίτηση αυτοί να ενεργούν με άξονα το συμφέρον του παιδιού. Στις περιπτώσεις όπου κρίνεται κατάλληλο είναι σημαντικό όπως για θέματα που άπτονται των δικαιωμάτων των παιδιών, οι αποφάσεις αυτές να λαμβάνονται μόνο μέσα από τη στενή συνεργασία των ίδιων των παιδιών, των γονιών, της Πολιτείας και άλλων φορέων που σέβονται και διαφυλάσσουν το αξιακό μας σύστημα όπως είναι η Εκκλησία.

Με βάση τα πιο πάνω, γίνεται παραδεκτό ότι η σεξουαλική αγωγή είναι αναγκαίο να εισαχθεί στα σχολεία, κυρίως της μέσης εκπαίδευσης, μόνο όμως μετά από την:

1. Πρόσληψη ειδικών επιστημόνων άριστα καταρτισμένων εκπαιδευτικών, κατάλληλα προετοιμασμένων και εκπαιδευμένων για τα θέματα της σεξουαλικής διαπαιδαγώγησης. Ενόψει του ότι η σεξουαλική αγωγή εμπλέκει θέματα βιολογίας, ψυχολογίας, ηθικής, κοινωνιολογίας θα πρέπει η αγωγή να παρέχεται από ομάδα που να απαρτίζεται από βιολόγους, εκπαιδευτικούς, ψυχολόγους, νομικούς, κοινωνιολόγους και θεολόγους οι οποίοι θα συνεδριάζουν τακτικά μεταξύ τους ώστε να υπάρχει συνεργασία και συντονισμένη προσπάθεια του τρόπου μετάδοσης της σεξουαλικής αγωγής στα παιδιά με υπευθυνότητα.
2. Καθιέρωση διαδικασίας για διαρκή ενημέρωση και επιμόρφωση των εμπλεκομένων εκπαιδευτικών σε θέματα σεξουαλικής αγωγής, με ιδιαίτερη έμφαση στην ευαισθητοποίηση των εκπαιδευτικών για να αναγνωρίζουν τα σημάδια σεξουαλικής παρενόχλησης /κακοποίησης των μαθητών τους.
3. Καθιέρωση τακτικής και άμεσης επικοινωνίας και συνεργασίας της Πολιτείας με την οικογένεια, το σχολείο, την Εκκλησία και τους κοινωνικούς φορείς Αγωγής και Υγείας πριν καθορίσει τους στόχους και το περιεχόμενο της σεξουαλικής αγωγής με ενδεχόμενη ακόμα και την αναθεώρηση της ύλης μέσα από τον διάλογο αυτό.
4. Διασφάλιση της πολύπλευρης ενημέρωσης των παιδιών συμπεριλαμβανομένων και των νομικών και ηθικών πτυχών των θεμάτων που διδάσκονται. Για παράδειγμα, θα ήταν καλό να υπάρχει εντός της διδακτέας ύλης μια ολιστική τοποθέτηση που να ενημερώνει τα παιδιά σχετικά με τις διατάξεις του Ποινικού κώδικα που άπτονται της άσκησης της σεξουαλικότητας (όπως για παράδειγμα η μη νόμιμη συναίνεση για σεξουαλική πράξη κάτω των 17 ετών).
5. Παροχή δυνατότητας γονικής συναίνεσης αναφορικά στην συμμετοχή των παιδιών τους στο μάθημα, παρέχοντας παράλληλα εναλλακτικά εκπαίδευση των γονέων και συμβουλευτική με τα παιδιά ώστε να υπάρχει πρόληψη και καταπολέμηση της σεξουαλικής κακοποίησης στις περιπτώσεις που υπάρχουν ενδείξεις ή υπόνοιες για κάτι τέτοιο στην οικογένεια.
6. Παροχή δυνατότητας συναίνεσης των παιδιών, ανάλογα με το βαθμό της ωριμότητας και της ηλικίας τους.
7. Στις περιπτώσεις όπου ένας τουλάχιστον εκ των γονέων ή και το ίδιο το παιδί δεν συναινούν όπως το παιδί παρακολουθήσει κάποια μαθήματα ή ενότητες της σεξουαλικής αγωγής, να υπάρχει η δυνατότητα διαμόρφωσης και εφαρμογής ειδικών προγραμμάτων όπου θα παρέχεται εξατομικευμένη αγωγή μόνο μετά την αξιολόγηση της σεξουαλικής συμπεριφοράς του κάθε ενός από τα παιδιά ξεχωριστά και χωρίς την ανάγκη αξιολόγησης της διδακτέας ύλης. Στα προγράμματα αυτά θα δίνεται η δυνατότητα της αντιμετώπισης των παιδιών σύμφωνα με το βαθμό της ωριμότητας του καθενός ξεχωριστά.
8. Νομική Ρύθμιση που να καλύπτει τη θέσπιση του συγκεκριμένου μαθήματος στα σχολεία ώστε να προστατεύονται τα παιδιά από άκαιρη, επιφανειακή και επιπόλαιη ενημέρωση που οδηγεί σε ψυχικό τραυματισμό τους μέχρι και σεξουαλική παρενόχληση και που να επιβεβαιώνει συγκεκριμένα ότι στις περιπτώσεις όπου διαπιστώνεται παιδί «θύτης» περιστατικού σεξουαλικής παρενόχλησης, θα εξετάζεται το ενδεχόμενο να παρακινήθηκε προς τη διάπραξη της πράξης αυτής, από το ίδιο το μάθημα, καθώς δεν έχει κατανοήσει σαφώς τις ιδιαίτερες πτυχές και τους σκοπούς του μαθήματος.

Καταλήγοντας, είναι πολύ σημαντικό η σεξουαλική αγωγή να διδάσκεται όχι με τρόπο που να βλάπτει την σωματική και ψυχική υγεία αλλά να την προστατεύει. Εμπίπτει λοιπόν στο ρόλο του σχολείου και των εκπαιδευτικών η ευθύνη να αναλάβουν, σε συνεργασία πάντα με την οικογένεια και τους άλλους φορείς να παρουσιάσουν και συζητήσουν μεθοδικά και επιστημονικά το ζήτημα αυτό. Όλα τα παιδιά θα πρέπει να έχουν την ευκαιρία να μεγαλώσουν σε συνθήκες ασφάλειας, με όλα τα εφόδια, έτσι ώστε να μπορέσουν να αναπτύξουν υγιείς σχέσεις, χωρίς να χρειαστεί να αντιμετωπίσουν οποιαδήποτε μορφή σεξουαλικής εκμετάλλευσης ή κακοποίησης, ελεύθερα από κάθε μορφή σεξουαλικής βλάβης. Μόνο τότε θα αναφερόμαστε σε μια εκπαίδευση η οποία να εστιάζει στην ολόπλευρη ανάπτυξη και την προετοιμασία του παιδιού να ενεργεί με αυτονομία στην έκταση που του επιτρέπει η ηλικία και ο βαθμός ωριμότητας του με στόχο να εξελιχθεί σε κριτικά σκεπτόμενο δημοκρατικό πολίτη με πλήρη αυτονομία και πάντα σε σχέση με το δικαίωμα του παιδιού να λαμβάνει σφαιρική πληροφόρηση σε θέματα που το αφορούν αλλά και με το δικαίωμά του στην υγεία.

# Ε. ΒΙΒΛΙΟΓΡΑΦΙΑ

1. Elaine n. Marieb, *Human anatomy and physiology,* Adison Welse Longman 2001, pages 39-52
2. Παρασκευόπουλος Ι., Μπεζεβέγκης Η., Γιαννιτσάς Ν., Καρπανάση Α., *Διαφυλικές Σχέσεις: Εισηγήσεις στο σεμινάριο κατάρτισης εκπαιδευτικών- στελεχών σε θέματα σεξουαλικής αγωγής και ισότητας των φύλων*, εκδ. Ελληνικά γράμματα, Αθήνα 1998, σελ. 46-78
3. Αντωνίου Ευαγγελία-Βιβιλάκη Βικτωρία-Ρωμανίδου Αναστασία-Ντάγκα Δέσποινα-Βασιλάκη Ευαγγελία-Σουρανάκη Ευαγγελία-Κεφαλογιάννη Αικατερίνη-Λεονταράκη Ελένη, *Η γυναίκα και το νεογνό στην Πρωτοβάθμια Φροντίδα Υγείας*, Ιατρικές Εκδόσεις Π.Χ. Πασχαλίδης, Αθήνα 2007
4. Τζίμας Γεώργιος, *Εφηβεία: αυτή η άγνωστη μα τόσο γνωστή ηλικία του ανθρώπου*, Παιδαγωγικό βήμα Αιγαίου, τεύχος 38 (2000), σελ 105-121
5. Raymond M.-Catallozzi M.-Lin A.-Ryan O.-Rickert V., *Development of intimate relationships in adolescence*, Silver Platter Medline 2007 Dec 18(3) 449-459
6. Μουρτοπαλλα Αικατερίνη, Παναγιωτακοπούλου Αγάθη, *Σεξουαλική διαπαιδαγώγηση στην εφηβεία*, Πτυχιακή Εργασία, Πτυχιακή Εργασία, ΤΕΙ Αθήνας, Τμήμα Μαιευτικής, 2009
7. *Θέση Επιτρόπου Προστασίας των Δικαιωμάτων του παιδιού για τη θρησκευτική Εκπαίδευση στο Δημόσιο Σχολείο*, 2012

1. Committee on the Rights of the Child, General Comment No.1, 2001, CRC/GC/ 2001/ 1, para. 8 [↑](#footnote-ref-1)
2. Committee on the Rights of the Child, General Comment No. 1, 2001, CRC/GC/2001/1para. [↑](#footnote-ref-2)
3. Committee on the Rights of the Child, General Comment No. 12, 2001, CRC/GC/2001/1para.11 [↑](#footnote-ref-3)
4. Όπως πρ. para. 20 -21 [↑](#footnote-ref-4)
5. Όπως πρ. para. 22 [↑](#footnote-ref-5)
6. Όπως πρ. par. 23 [↑](#footnote-ref-6)